
Szent Gábor főangyal tisztelete. Szentéletű Szávaita István csodatévő atyánk emléke.
A vasárnap esti alkonyati zsolozsmán
„Uram, tehozzád…” után
1. hang. Minta: Dicséretes vértanúk...
A nagy Gábor főangyalt, * kinek elméje Istentől megvilágosítva, * üdvösséges fényben ragyog, * s ki a hármas fényű isteni világosságot színről-színre látja, * és azt a magasságbeli erőkkel félelemmel dicsőíti, * kérjük: imádja az Istent, * hogy adja meg lelkünknek *’ a békességet és a nagy irgalmat!
A mélységes titkot, * mely korábban az angyalok előtt is ismeretlen volt, * de öröktől fogva létezett, * egyedül terád bízták, Gábor, * és te Názáretbe jöttél, * s azt az egyedül Tisztaságossal közölted, * kivel együtt imádd érettünk az Istent, * hogy adja meg a mi lelkünknek *’ a békességet és a nagy irgalmat!
Ki mindenkor telve vagy világossággal, * és teljesíted a Mindenható akaratát * valamint végbeviszed rendelkezéseit, * ó angyalok fejedelme, Gábor főangyal, * a te hűséges tisztelőidet támogasd, * esedezzél szüntelenül érettünk az Úrhoz, * hogy adja meg a mi lelkünknek *’ a békességet és a nagy irgalmat!
8. hang. Minta: Ó, megdöbbentő csoda...
Istent hordozó István atya! * Elmédet isteni bölcsességgel megerősítetted a megvilágosodásra, * akaratodat bátorsággal és mértékletességgel a buzgóságra, * lelked minden tehetségét igazságossággal irányítottad. * Az erények legkellemesebb terhét legbölcsebben hordoztad, * és benne előre haladva *’ örvendezve érkeztél a magasságba, szentéletű.
Istenes szavú István atya! * Elmédet hittudománnyal megvilágosítottad, * az akaratot, mint munkatársat, * az égi boldogság vágyával * az eretnekségek káromlásai ellen fordítottad, * boldog szentéletű! * Az égi boldogságot méltón el is nyerted, Isten ihlette, * és ott állsz a mindenség *’ mindenható Teremtőjének trónja előtt.
Istenes szavú István atya! * Elmédet önmegtagadással erősítetted, * és minden cselekedetedet az első Ok felé irányítottad, * a szenvedélyek háborgását lecsillapítottad, * a félelmet levetetted, * elméd tisztaságával a lehető legmagasabb fokig fegyelmezted magadat, *’ teljesen bölcs, Isten bölcse, szentéletű.
Dicsőség... 6. hang
Örvendezzetek velünk, * minden angyali rendek! * Mert a ti főnökötök és a mi oltalmunk, * a nagy fővezér, * a mai napon csodálatosan megjelenik szent hajlékában, * nekünk pedig megszentelést hoz. * Azért őt illő módon magasztalva felkiáltunk: * Födözz be minket szárnyaid árnyékával, *’ ó dicsőséges Gábor főangyal!
Most és... 
Senki sem távozik tőled, tisztaságos Istenszülő Szűz, * a hozzád folyamodók közül meghallgatás nélkül, * hanem kegyelmedet kéri, * s ajándékodat fogadja, *’ és üdvös kérelmeinek teljesülését.

Előverses sztihirák 
4. hang. Minta: Jelül rendelted...
A minden időt megelőző Értelem * második fényforrásként tüntetett ki téged, Gábor arkangyal, * ki isteni beavatottsággal * megvilágosítod az egész világot, * föltárva nekünk az örök, isteni nagy titkot * a Szűz méhében megtestesült Ige felől, * aki testnélküli lévén * emberi testet öltött, *’ hogy üdvözítse az emberiséget.
Elővers: Angyalait szélvésszé teszi, és szolgáit égető tűzzé.
A hármasfényű Istenség * trónja mellett állva * és Isten tündöklésétől beragyogva, * szabadítsd meg a szenvedélyek hevétől * azokat, akik e földön magasztalnak és dicsőítenek téged, * a mi értelmünket pedig könyörgéseiddel * világosítsd meg, Gábor arkangyal, *’ ki lelkünkért imádkozol!
Elővers: Áldjad én lelkem az Urat! Uram, Istenem, fölötte fölséges vagy.
Törd meg Hágár fiainak vadságát, * mellyel nyájadat egyre támadják, * szüntesd meg az Egyház szakadásait, * óvd meg híveidet a túl nagy kísértéstől, * mentsd ki a bajokból és nyomorúságokból mindazokat, * kik téged tisztelnek, és oltalmad alá menekülnek, * Szent Gábor fővezér, *’ ki lelkünkért imádkozol!
Dicsőség... most és... 8. hang
Mint a mennyei rendek főnöke és élharcosa * és az angyalok vezetője és fővezére, * minden szükségtől és aggodalomtól, * betegségektől és gonosz vétkektől * szabadítsd meg a téged éneklőket * és hozzád folyamodókat, ó dicső! * Mert aki téged szellemi lénynek * és a királyi dicsőség fényétől elárasztottnak tüntetett föl, * az emberszerető módon érettünk a Szűztől testbe öltözködött, *’ üdvözíteni akarván az emberi nemet.

Tropár(ok)
4. hang
Ó, mennyei seregek fővezére, * kérünk téged, mi méltatlanok, * hogy imáid által végy minket körül * mennyei dicsőséged szárnyai árnyékával, * és oltalmazz meg bennünket, * kik előtted alázattal borulunk le, és kiáltjuk: * A veszedelmektől óvj meg minket, te, *’ vezére a felsőbb erőknek!
Dicsőség... most és...
A templom szentélyében nevelkedett, * hittel, bölcsességgel és szeplőtelen tisztasággal felékesített Szűznek, * Gábor angyal a mennyből hozott csókot * és ilyen köszöntést: * „Üdvözlégy, Legáldottabb, * üdvözlégy, legdicsőbb Szűz, *’ Úr van Teveled!”
